Rahvusvaheline Lennutranspordi Ühendus

Rahvusvaheline Lennutranspordi Ühendus (International Air Transport Association;  IATA) on lennufirmade kaubandusühing.  IATA peakontor asub Kanadas Montréalis, administratiivkontor on Genfis. IATA-l on üle maailma üle 50 kontori ja ta esindab lennufirmasid ligi 120 riigis.About us. IATA, vaadatud 22.03.2019. 

IATA asutati 1945. a Kuubal, Havannas. IATA loomisel oli organisatsioonil 57 asutajaliiget 31 riigist, peamiselt Euroopast ja Põhja-Ameerikast. Tänapäeval on IATA-l 290 liiget 118 riigist üle maailma. 

IATA oluline  ülesanne on rõhutada lennunduse olulisust ja suurendada inimeste teadlikkust  lennunduse kasust nii riikide majandustele kui ka majanduse arengule globaalses ulatuses. IATA kaitseb lennufirmade õigusi ülemaailmselt seistes selle eest, et riigid ei kehtestaks lennundusele põhjendamatuid piiranguid täiendavate maksude ja keeldude näol. 

Ühtlasi aitab IATA lennufirmadel lihtsustada protsesse ja toiminguid suurendamaks lennureisijate arvu ja kaubavedude mahtu vähendades samaaegselt lennufirmade tegevuskulusid reisijakilomeetri ja kauba tonnkilomeetri kohta. IATA standardiseerib protsesse ja toiminguid ning arendab lennutranspordi valdkonna terminoloogiat. Katusorganisatsiooni peamine ülesanne on liikmete tegevuse koordineerimine ja standardimine. Assotsiatsiooni liikmed kasutavad tehnilistes küsimustes ja dokumentide koostamisel ühtseid reegleid. Tegutsemise ja otsustamise aluseks on selle liikmete ettepanekud. Organisatsiooni missioon on panustada lennufirmade majandusliku tõhususe kasvule, suurendada lennunduses lisaväärtust soodustades lennukompaniide vahelist partnerlust ja kaitsta lennutranspordi sektori huve. 

IATA on teinud lennumarsruute, veohindu ja nende muutmist puudutavaid olulisi otsuseid, on koostanud lennukompaniide ja lennujaamade koodlühendid, samuti korraldanud lennuvedude registreerimist ühtlustatud dokumentide abil. IATA töötab välja, uuendab ja levitab lennunduses kasutatavaid standardtingimusi. 

Assotsiatsioon on töötanud välja TACT-reeglid (The Air Cargo Tariff  Rules), mis sisaldavad lennukaubaveol kehtivate tingimuste, reeglite, tariifide jms materjalide kogumikku. Assotsiatsioon annab välja ka käsiraamatut „Cargo Agent’s Handbook“, mis selgitab lennuvedusid koordineerivaid õigusnorme.  

 IATA regulatsioonid 
The Air Cargo Tariff (TACT; TACT Rules) on lennukaubaveo tähtis töövahend, mida lennuveoahela osapooled peavad oskama lugeda ja õigesti mõista. Selles sisalduv info on kogutud ca 160 lennuvedajalt. Kogumik sisaldab olulist riigikohast informatsiooni enam kui 210 riigi kohta. 

Kogumik sisaldab ekspedeerijale vajalikku ning detailset informatsiooni:

 lennujaamadest ja lennukompaniidest;
 valdkonna terminoloogiast;
 juhtnööride kohta lennuveokirja (AWB) täitmiseks;
 riikide eripäradest ja reeglitest;
 lennufirmade eripäradest ja reeglitest.

Kõik lennukauba saatjad peavad lähtuma TACT Rules reeglitest ning hindadest nii lennuveokirja koostamisel kui ka kauba saatmisel. Kogumikku uuendatakse kaks korda aastas –aprillis ja oktoobris. 

IATA Ohtlike Kaupade Regulatsioon (IATA Dangerous Goods Regulations; IATA DGR) kehtestab nõuded ohtlike kaupade vedamiseks lennutranspordiga. Nõudeid uuendatakse igal aastal. IATA DGR regulatsiooni nõuete täitmine on kohustuslik kõigile osapooltele - kaubasaatjatele, ekspedeerijatele, lennufirmadele ning maapealsetele operaatoritele. Kõik osapooled, kes tarneahelas DGR lennusaadetisega kokku puutuvad, peavad olema läbinud IATA DGR koolituse ja omama kehtivat DGR-sertifikaati. Sertifikaadi pikendamiseks on vaja läbida kahe aasta möödudes vastav täienduskoolitus. 

IATA DGR regulatsioon sisaldab järgmist:

 ohtliku aine tuvastamine – igal ohtlikul ainel on konkreetne UN või ID number ja klass;
 ohtliku aine pakendis sisalduvad maksimumkogused transpordiks reisi- ja kaubalennukitega;
 nõuded ohtliku aine pakendamisele ja märgistamisele;
 nõuded ohtliku aine saadetise dokumentatsioonile;
 nõuded ohtliku aine saadetise käsitlemisele;
 erisused riikides  ja lennufirmapõhised erisused;
 muud ohtlikke aineid puudutavad erandid ja reeglid. 

Ohtliku kauba saadetisega peab üldjuhul kaasas olema IATA ohtliku kauba deklaratsioon  (Dangerous Goods Declaration; DGD). Üldjuhul vormistab deklaratsiooni kauba saatja vähemalt kahes originaaleksemplaris. 

IATA Live Animals Regulations (LAR) on rahvusvaheline standard ning käsiraamat elusloomade transpordiks lennukitega ohutult, humaanselt ning kuluefektiivselt. 

Käsiraamat sisaldab:

 informatsiooni lennufirmade nõuetest ning riiklikest erinõuetest;
 loomade käitlemise ning märgistamise nõudeid;
 informatsiooni loomade veoks vajalikust dokumentatsioonist;
 loomaliikide klassifikatsiooni koos nõutavate konteinerite/puuride spetsifikatsioonidega;
 juhtnööre elusloomade  transpordiks maapinnal.Elusloomade transpordiks kasutatakse spetsiaalse lennukonteinereid või nõuetele vastavaid loomapuure. 

IATA Perishable Cargo Regulations (PCR) on käsiraamat haldamaks temperatuuritundlike saadetiste veoahelat tervishoiu ning toidukaupadega seotud valdkondades ning sisaldab kõike vajalikku selliste saadetiste ettevalmistamiseks ning käitlemiseks kiiresti ja tõhusalt. 

Regulatsioon sisaldab:

 kehtivat informatsiooni lennufirmade nõuetest ning riiklikest erinõuetest;
 kergestiriknevate saadetiste käitlemise, markeerimise ning märgistamise nõudeid;
 kaupade pakendamisnõudeid;
 informatsiooni veoks vajalikust dokumentatsioonist;
 kergestiriknevate kaupade kaubagruppide klassifikatsiooni.  

 IATA lennufirmakood 
IATA lennufirmakood on kahetäheline kood, millega IATA tähistab lennufirmasid. Need moodustavad lennu numbri kaks esimest märki (näiteks OV 177: Estonian Airi lend 177 Tallinn-Brüssel). IATA koode kasutatakse näiteks reiside lennuplaanides, piletite reserveerimisel.

 IATA lennujaamakood 
IATA lennujaamakood on kolmetäheline kood, millega Rahvusvaheline Lennutranspordi Ühendus (IATA, International Air Transport Association) tähistab lennujaamasid. Koode kasutatakse näiteks pagasilipikutel. Uuendatud koodide nimekiri avaldatakse kaks korda aastas, 1. juunil ja 1. detsembril.

Vaata ka
 International Civil Aviation Organization (ICAO)
 Lennufirmade loend IATA-koodi järgi

Viited

Kategooria:Rahvusvahelised lennundusorganisatsioonid